යෝජිත නුවරඑළිය අභ්‍යන්තර ගුවන් තොටුපළේ ඉදිකිරීම් කටයුතු කඩිනමින් ආරම්භ කරන්නැයි ජනාධිපති මහින්ද රාජපක්ෂ මහතා අදාළ නිලධාරීන්ට උපදෙස් දුන්නේය.මේ සඳහා සුදුසු බිම් ප්‍රදේශ හඳුනාගෙන එම ඉදිකිරීම් කටයුතු ආරම්භ කරන්නැයි ඒ මහතා සඳහන් කළේය.ඒ මහතා මේ බව සඳහන් කළේ එම ගුවන් තොටුපළ පිළිබඳව අරලියගහ මන්දිරයේදී ඊයේ (28) පැවැති සාකච්ඡාවකදීය.සංචාරකයන් වැඩි වශයෙන් ගැවසෙන නුවරඑළිය ප්‍රදේශයට ගුවන් තොටුපළක් ලබාදීමෙන් මෙරට සංචාරක කර්මාන්තය නව ප්‍රවේශයක් කරා ගමන් කරනු ඇතැයි මෙහිදී විශ්වාසය පළ කළ ජනාධිපතිවරයා එහි අවශ්‍යතාවය හඳුනාගනිමින් මේ වසර අවසන් වීමට පෙර ගුවන් තොටුපළේ වැඩ අරඹන්නැයි ද නිලධාරීන්ට වැඩි දුරටත් උපදෙස් ලබා දුන්නේය.මත්තල ජාත්‍යන්තර ගුවන්තොටුපළේ ඉදිකිරීම් කටයුතුවල ප්‍රගතිය පිළිබඳව ද මෙහිදී සාකච්ඡාවට ලක් විණි.ඇමැතිවරුන් වන කෙහෙළිය රඹුක්වැල්ල, මහින්ද යාපා අබේවර්ධන, මහින්දානන්ද අලුත්ගමගේ, මධ්‍යම පළාත් ආණ්ඩුකාර ටිකිරි කොබ්බෑකඩුව, ප්‍රධාන ඇමැති සරත් ඒකනායක, ජනාධිපති ලේකම් ලලිත් වීරතුංග, ආරක්ෂක ලේකම් ගෝඨාභය රාජපක්ෂ යන මහත්වරු ඇතුළු අමාත්‍යාංශ ලේකම්වරු සහ රජයේ නිලධාරීහු රැසක් මේ සාකච්ඡාවට එක්ව සිටියහ..